અમદાવાદ: આગામી તા. ૨૨ નવેમ્બરે યોજાનારી અમદાવાદ કોર્પોરેશનના ચૂંટણી જંગમાં ભાજપને સતત ત્રીજી વખત સત્તાના સૂત્રો અપાવવા માટે આજે મુખ્યમંત્રી આનંદીબહેન પટેલ અમદાવાદમાં રોડ શો કરવાના છે. સમગ્ર અમદાવાદ શહેરને આનંદીબહેનના રોડ શોમાં આવરી લેવાશે. ‘કમળ’ના પ્રચાર માટે ખુદ મુખ્યમંત્રી મેદાનમાં ઉતરવાના હોઈ ભાજપની છાવણીમાં ભારે ઉત્સાહનું મોજું ફેરવાઈ ગયું છે. આ વખતે ભાજપે કોર્પોરેશનની કુલ ૧૯૨ બેઠક પૈકી ૧૫૦ પ્લસ બેઠક જીતવાનો લક્ષ્યાંક રાખ્યો છે. છેલ્લા દશકાથી કોર્પોરેશનમાં ભાજપનું શાસન છે, પરંતુ પહેલીવખત મોદી મેજીક વગર ભાજપને ચૂંટણીરૂપી વેતરણી પાર કરવીપડશે, પરંતુ ખુદ મુખ્યમંત્રી આનંદીબહેન પટેલે પ્રારંભથી અમદાવાદ કોર્પોરેશનની ચૂંટણીને લગતી સઘળી જવાબદારી સુપેરે ઉપાડી લીધી હોઈ પક્ષના અદના કાર્યકરોમાં પણ પુનઃ જીતવાનો જુસ્સો દેખાઈ આવે છે.